Läck, dä Obe isch organisiert gsi, säg i euch!!! Uf d' Minute gnau si Apéro, z'Nacht, dr Chlaus, d' Spiel etc. planet gsi. Und wer's glaubt oder nid, dä Plan isch ighaute worde wie dr Fahrplan vo üserä SBB! Oder säge mir emu  fascht...Nur dr Chlaus isch ungefähr oder ganz genau gseit 8 Sekunde z'spot iitroffe. Statt 21h 43min. 00sec. het är erscht um 21h 43min. 08sec. a Türe klopfet ! Aber alli hei Verständnis zeigt; dr Chlaus het's nämlich das Johr nid eifach gha bis zum Schützehüsli uf Balm z'stapfä. Däm arm si wäg derä Affechälti d Brillegläser iigfrore. So het er chuum dr Wäg chönne gseh. Aber liebe Chlaus: Nur 8 Sekunde Verspötig bi settige Wetterverhältnis isch e super Leischtig - Bravo und MERCI, dass Du mit em Schmutzli  bi üs verbi cho bisch! Und danke au für diä schöne, mit viel Liebi... vorbereitetä "Robi-Chlausesäckli"...(statt Nüssli, Mandarinli, Mäiländerli und Chräbeli het är üs das Johr miterä Bratwurscht, emenä Tübeli Senf, emä Mütschli und emä chlinä Schnäpsli überrascht - und das isch ke Witz...).